钦定古今图书集成/明伦汇编/氏族典/第258卷 > 王敬弘
## 钦定古今图书集成/明伦汇编/氏族典/第258卷 > 王敬弘

按《宋书王敬弘传》，“敬弘，琅邪临沂人也。同高祖讳，故
称字。曾祖廙，晋骠骑将军。祖胡之，司州刺史。父茂之，
晋陵太守。敬弘性恬静，乐山水。为天门太守。妻，桓元
姊也。元辅政，及篡位，屡召不下，高祖以为车骑从事
中郎。宋国初建，为度支尚书。永初三年，转吏部尚书。
敬弘每被除召，即便祗奉，既到宜退，旋复解官。高祖”
嘉其志不苟违也。元嘉三年，为尚书仆射。六年，迁尚
书令，敬弘固让，表求还东。十二年，征为太子少傅，不
拜。十六年，以为左光禄大夫、开府仪同三司，又诣京
师上表，竟东归。薨，谥为文贞公。敬弘形状短小，而坐
起端方，桓元谓之“弹棋八势。”所居舍亭，山林涧环，周
备登临之美，时人谓之“王东山子”恢之。敬弘见儿孙，
岁中不过一再见，辄克日。恢之尝请假还东定省，敬
弘克日见之，至日辄不果。假日将尽，恢之乞求奉辞，
敬弘呼前，既至阁，复不见。恢之于阁外拜辞，流涕而
去。恢之至新安太守，中大夫。恢之弟瓒之，大明中吏
部尚书，金紫光禄大夫，谥曰贞子。瓒之弟昇之，都官
尚书。昇之子延之，昇明末，为尚书左仆射、江州刺史。